Co tudujc poꞌ maabɨ Elisabet anajty yꞌungtzɨmɨ̈gy,
chi Dios quejxy jeꞌ yꞌángel Gabriel jɨm Galilea naaxjot ma je cajp huɨdi anajty yxɨɨ Nazaret.
Chi Dios quejxy Gabriel ma anajty tüg töxyꞌanäg yꞌity huɨdibɨ anajty caꞌnɨ mɨdzɨnäy yëydɨjc.
Je töxyꞌanäg tɨ anajty coꞌadzoy co pɨgaꞌñ mɨɨd tüg yëydɨjc huɨdi yxɨɨ José.
José hueꞌ anajty David yꞌap yꞌoc.
Je töxyꞌanäg hueꞌ anajty yxɨɨjɨty María.
Co je ángel ytɨgɨɨy ma anajty María,
chi nɨmay:
―María,
Dios tɨ xyꞌijxtɨy,
je Huindzɨn Dios yꞌoyꞌajt mɨɨd miich.
Miich jeꞌ cömay yꞌidɨp ma tügꞌócɨy töxyjäydɨjc.
Chi María co yꞌijxy je ángel,
chi chɨgɨɨy mɨɨd jeꞌ yꞌayuc,
chi huinmay ooy mɨɨd jada copxpócxɨn nej co yjadúꞌñɨty.
Chi je ángel ymɨnañ:
―María,
caꞌ mdzɨgɨ̈y,
miich Dios tɨ xyꞌijxtɨy.
Jadachambɨ,
mꞌungdzɨmɨ̈gɨp,
myajpiꞌcꞌadɨpy tüg mang,
huɨdibɨ mxɨɨmöhuɨpy JESUS.
Je Jesús mɨj yꞌidɨpy,
hueꞌ jeꞌ yajtíjɨpy Dios tzajpjotypɨ yꞌung.
Chi je Huindzɨn Dios möhuɨɨyb je anéꞌmɨn huɨdi yɨꞌ ymɨjꞌap ymɨjteedy David ymɨɨd anajty.
Je Jesús anéꞌmɨp huinɨxɨɨ ma yɨ Jacob yꞌap yꞌoc.
Jeꞌ yꞌanéꞌmɨn camɨna ycɨxɨpy.
Chi María je ángel nɨmaay:
―¿Nej jada co yjadúꞌnɨty?
Ɨɨch caꞌnɨ nyëydɨjc mɨɨd tzɨnäy.
Chi je ángel yꞌadzooy:
―Je Dios yjɨhuɨꞌñ ymɨcꞌajt minɨp ma miich,
je Dios tzajpjotypɨ ymɨcꞌájtɨn xyajnïdujttähuɨp,
je oyjäybɨ jäy huɨdi piꞌcꞌadam,
hueꞌ yajtíjɨpy Dios yꞌung.
E cham Elisabet miich mꞌamɨgüg nañ jaduꞌn yajpiꞌcꞌadamy tüg mang ma tɨ ymɨjjäyɨɨyñɨ.
Cham mɨdudujc poꞌbɨ maabɨ yꞌung tzɨmɨ̈gy je huɨdibɨ jäy ytijpy caꞌ yꞌungꞌixaanɨ,
com mɨɨdɨ Dios caꞌni ti chípɨty.
Chi María ymɨnañ:
―Jotcujc nguydunɨpyɨch yɨ Huindzɨn Dios chójcɨn,
huen jaduꞌn tuñyii jadyii ma ɨɨch jaduꞌn nej miich mꞌayuc xymöyɨch.
Chi je ángel ñɨcxnɨ.